กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นทุกพื้นที่จนมีผลกระทบต่อสุขภาพ โดยเฉพาะ 2 พื้นที่ในจังหวัดสมุทรสาครสูงกว่า 90 ไมโครกรัมต่อลูกบาศก์เมตร
กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นทุกพื้นที่จนมีผลกระทบต่อสุขภาพ โดยเฉพาะ 2 พื้นที่ในจังหวัดสมุทรสาครสูงกว่า 90 ไมโครกรัมต่อลูกบาศก์เมตร เนื่องจากสภาพอากาศปิดและลมสงบ คาดพรุ่งนี้ปริมาณฝุ่นละอองจะดีขึ้นจากลมพัดแรงขึ้นสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ 22 มกราคม 2562 ภาพรวมคุณภาพอากาศอยู่ในระดับคุณภาพปานกลางถึงมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าระหว่าง 51 - 93 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นจากเมื่อวานนี้ในทุกพื้นที่ โดยเฉพาะ ต.อ้อมน้อย อ.กระทุ่มแบน จ.สมุทรสาคร และริมถนนคู่ขนานพระราม 2 อ.เมือง จ.สมุทรสาคร สูงสุดอยู่ที่ 92-93 ไมโครกรัมต่อลูกบาศก์เมตร เนื่องจากอากาศลอยตัวไม่ดี มีสภาพอากาศปิด ลมสงบ ความเร็วลมส่วนใหญ่ต่ำกว่า 2 กิโลเมตรต่อชั่วโมง และไม่มีฝน ส่งผลให้ปริมาณฝุ่นละอองมีแนวโน้มเพิ่มขึ้น ขณะที่ค่าฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 73 - 157 ไมโครกรัมต่อลูกบาศก์เมตร โดยเกินมาตรฐานที่บริเวณ ชริมถนนกาญจนาภิเษก เขตบางขุนเทียน , ต.ทรงคนอง อ.พระประแดง จ.สมุทรปราการ , ต.อ้อมน้อย อ.กระทุ่มแบน จ.สมุทรสาคร และริมถนนคู่ขนานพระราม 2 อ.เมือง จ.สมุทรสาคร คาดการณ์ว่า คุณภาพอากาศในวันพรุ่งนี้ 23 มกราคม 2562 จากการพยากรณ์และแบบจำลองของกรมอุตุนิยมวิทยาการลอยตัวของอากาศจะดีขึ้นเล็กน้อยและลมพัดแรงขึ้น อาจทำให้ฝุ่นละอองมีโอกาสเจือจางลงได้บ้าง คาดว่าคุณภาพอากาศจะอยู่ในระดับเริ่มมีผลกระทบต่อสุขภาพสำหรับประชาชนที่อยู่ในพื้นที่ที่คุณภาพอากาศอยู่ในระดับเริ่มมีผลกระทบต่อสุขภาพควรหลีกเลี่ยง หรือลดเวลาการทำกิจกรรมกลางแจ้ง หากหลีกเลี่ยงไม่ได้ควรสวมใส่หน้ากากอนามัยขณะอยู่กลางแจ้ง ที่สำคัญขอความร่วมมือประชาชนลดการใช้รถยนต์ส่วนบุคคล งดการเผาในที่โล่งทุกประเภท และขอความร่วมมือผู้ประกอบการรถโดยสาร รถขนส่ง และประชาชนงดใช้รถยนต์ที่มีควันดำอย่างเด็ดขาด โดยประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com